CELEX: 32016R0757
Language: bg
Date: 2016-02-03 00:00:00
Title: Делегиран регламент (ЕС) 2016/757 на Комисията от 3 февруари 2016 година за определяне на операциите, свързани с прилагането на земеделското законодателство, за които трябва да се въвежда информация в Митническата информационна система

14.5.2016   
            
            
               BG
            
            
               Официален вестник на Европейския съюз
            
            
               L 126/1
            
         ДЕЛЕГИРАН РЕГЛАМЕНТ (ЕС) 2016/757 НА КОМИСИЯТА
   от 3 февруари 2016 година
   за определяне на операциите, свързани с прилагането на земеделското законодателство, за които трябва да се въвежда информация в Митническата информационна система
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 515/97 на Съвета от 13 март 1997 г. относно взаимопомощта между административните органи на държавите членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси (1), и по-специално член 23, параграф 4 от него,
   като има предвид, че:
   
               (1)
            
            
               Предназначението на Митническата информационна система (МИС) е да подпомага компетентните органи при предотвратяването, разследването и преследването на действия, нарушаващи митническото и земеделското законодателство. С цел МИС да продължи да удовлетворя нуждите на компетентните органи, е необходимо да се актуализира списъкът на операциите, свързани с прилагането на земеделското законодателство, които следва да бъдат включени в МИС.
            
         
               (2)
            
            
               Въвеждането на информация в МИС, отнасяща се до операциите, свързани с прилагането на земеделското законодателство, следва да бъде ограничено до продуктите, попадащи в глави 1—24 от Комбинираната номенклатура.
            
         
               (3)
            
            
               С цел да се гарантира, че компетентните органи са в състояние да реагират бързо при спешни случаи, свързани със здравето, следенето и проследяването на движението на продукти, предмет на земеделското законодателство, е от изключително значение. За да се гарантира, че тези стоки се следят и проследяват на всички етапи на движение, следва да се предоставя информация за вноса, износа, транзита, временното складиране и движенията на тези стоки на територията на Съюза,
            
         ПРИЕ НАСТОЯЩИЯ РЕГЛАМЕНТ:
   Член 1
   Операциите, свързани с прилагането на земеделското законодателство, за които съгласно член 23, параграф 4 от Регламент (ЕО) № 515/97 трябва да се въвежда информация в МИС, се отнасят до:
   
               а)
            
            
               вноса от трети държави на продукти, предмет на разпоредби, приети в рамките на общата селскостопанска политика, както и на специалните правила, приети за стоките, получени от преработка на селскостопански продукти;
            
         
               б)
            
            
               износа за трети държави на продукти, предмет на разпоредби, приети в рамките на общата селскостопанска политика, както и на специалните правила, приети за стоките, получени от преработка на селскостопански продукти;
            
         
               в)
            
            
               движенията на продукти, предмет на разпоредби, приети в рамките на общата селскостопанска политика, както и на специалните правила, приети за стоките, получени от преработка на селскостопански продукти, поставени под режим общ или външен транзит, и операциите, включващи временното складиране в Съюза на тези продукти, когато те се реекспортират от Съюза в трета държава;
            
         
               г)
            
            
               движенията на продукти на територията на ЕС, които са предмет на ограничения или забрани въз основа на разпоредби, приети в рамките на общата селскостопанска политика, както и на специалните правила, приети за стоките, получени от преработка на селскостопански продукти или които ползват помощ от ЕС.
            
         Член 2
   Регламент (ЕО) № 696/98 на Комисията (2) се отменя.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 1 септември 2016 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 февруари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 82, 22.3.1997 г., стр. 1.
   
      (2)  Регламент (ЕО) № 696/98 на Комисията от 27 март 1998 година за прилагане на Регламент (ЕО) № 515/97 на Съвета относно взаимопомощта между административните органи на държавите-членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси (ОВ L 96, 28.3.1998 г., стр. 22 ).